CELEX: 62018CN0457R(01)
Language: mt
Date: 2018-11-26 00:00:00
Title: Rettifika għall-komunikazzjoni fil-Ġurnal Uffiċjali fil-Kawża C-457/18 (Il-Ġurnal Uffiċjali tal-Unjoni Ewropea C 399, 5.11.2018)

26.11.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 427/105
            
         
      Rettifika għall-komunikazzjoni fil-Ġurnal Uffiċjali fil-Kawża C-457/18
      (
            Il-Ġurnal Uffiċjali tal-Unjoni Ewropea C 399 tal-5 ta’ Novembru 2018
         )
      (2018/C 427/141)
      Fil-Komunikazzjoni fil-ĠU fil-Kawża C-457/18 Ir-Repubblika tas-Slovenja vs Ir-Repubblika tal-Kroazja t-test għandu jiġi ssostitwit bit-test li ġej:
      
         
            
               “Rikors ippreżentat fit-13 ta’ Lulju 2018 — Ir-Repubblika tas-Slovenja vs Ir-Repubblika tal-Kroazja
               (Kawża C-457/18)
               (2018/C 427/141)
               Lingwa tal-kawża: il-Kroat
               
                  Partijiet
               
               
                  Rikorrenti: Ir-Repubblika tas-Slovenja (rappreżentant: M. Menard)
               
                  Konvenuta: Ir-Repubblika tal-Kroazja
               
                  Talbiet
               
               Ir-rikorrenti titlob li l-Qorti tal-Ġustizzja jogħġobha:
               
                           —
                        
                        
                           tikkonstata li l-konvenuta kisret l-Artikolu 2 u l-Artikolu 4(3) TUE;
                        
                     
                           —
                        
                        
                           l-Artikolu 5(2) tar-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, kif ukoll l-Anness I ta’ dan ir-regolament, is-sistema tal-Unjoni Ewropea ta’ kontroll, spezzjoni u implimentazzjoni tar-regoli tal-politika komuni tas-sajd stabbiliti bir-Regolament Nru 1224/2009 u r- Regolament ta’ Implimentazzjoni Nru 404/2011;
                        
                     
                           —
                        
                        
                           l-Artikoli 4 u 17, moqrija flimkien mal-Artikolu 13 tar-Regolament (UE) 2016/399 tal-Parlament Ewropew u tal-Kunsill tad-9 ta’ Marzu 2016 dwar Kodiċi tal-Unjoni dwar ir-regoli li jirregolaw il-moviment ta’ persuni min-naħa għall-oħra tal-fruntiera (Kodiċi tal-Fruntieri ta’ Schengen); kif ukoll
                        
                     
                           —
                        
                        
                           l-Artikolu 2(4) u l-Artikolu 11(1) tad-Direttiva 2014/89/UE tal-Parlament Ewropew u tal-Kunsill tat-23 ta’ Lulju 2014 li tistabbilixxi qafas għall-ippjanar tal-ispazju marittimu;
                        
                     
                           —
                        
                        
                           tordna lill-konvenuta twaqqaf immedjatament il-ksur imsemmi; u
                        
                     
                           —
                        
                        
                           tikkundanna lill-konvenuta għall-ispejjeż.
                        
                     
                  Motivi u argumenti prinċipali
               
               Ir-rikorrenti tinvoka l-motivi li ġejjin insostenn tar-rikors tagħha.
               L-ewwel motiv:
               
                            
                        
                        
                           Il-Kroazja, billi naqset unilateralment mill-impenn meħud matul il-proċess ta’ adeżjoni fl-Unjoni Ewropea, li tosserva s- sentenza tal-arbitraġġ u, b’hekk, il-fruntiera ddeterminata fis-sentenza u l-obbligi l-oħra li jirriżultaw mill-imsemmija sentenza, tirrifjuta li tosserva l-Istat tad-dritt li huwa valur fundamentali tal-Unjoni Ewropea (Artikolu 2 TUE).
                        
                     It-tieni motiv:
               
                            
                        
                        
                           Il-Kroazja, billi rrifjutat li tikkonforma ruħha mal-obbligi tagħha skont is-sentenza tal-arbitraġġ, hija tipprekludi fl-istess ħin lis-Slovenja milli teżerċita kompletament is-sovranità tagħha fuq ċerti partijiet tat-territorju tiegħu fis-sens tat-Trattati u naqset mill-obbligu ta’ kooperazzjoni leali mal-Unjoni Ewropea u mas-Slovenja, fis-sens tal-Artikolu 4(3) TUE. L-aġir tal- Kroazja jipperikola l-kisba tal-għanijiet tal-Unjoni Ewropea, b’mod partikolari t-tisħiħ tal-paċi u l-għaqda dejjem eqreb bejn il-popli, u l-għan tad-dispożizzjonijiet tal-Unjoni relatati mat-territorju tal-Istati Membri (l-ewwel subparagrafu tal- Artikolu 4(3) TUE). Il-Kroazja tipprekludi wkoll lis-Slovenja milli timplimenta d-dritt tal-Unjoni fuq it-territorju tal-art u marittimu kollu tagħha u milli taġixxi fl-osservanza ta’ dan id-dritt, b’mod partikolari d-dispożizzjonijiet tad-dritt sekondarju dwar it-territorju tal-Istati Membri (l-ewwel subparagarafu tal-Artikolu 4(3) TUE).
                        
                     It-tielet motiv:
               
                            
                        
                        
                           Il-Kroazja tikser ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il- Politika Komuni tas-Sajd, b’mod partikolari l-leġiżlazzjoni tal-aċċess reċiproku konformement mal-Artikolu 5 u l- Anness I. Il-leġiżlazzjoni li tapplika għall-Kroazja u għas-Slovenja mit-30 ta’ Diċembru 2017, tagħti lil 25 dgħajsa tas-sajd ta’ kull wieħed mill-Istati aċċess liberu għall-ibħra territorjali tal-Istat l-ieħor, kif iddelimitati skont id-dritt internazzjonali, jiġifieri mis-sentenza ta’ arbitraġġ. Il-Kroazja tipprekludi lis-Slovenja milli teżerċita d-drittijiet tagħha fil-kuntest ta’ din il- leġiżlazzjoni u b’hekk kisret l-Artikolu 5 tar-Regolament, peress li (i) tirrifjuta li tapplika l-leġiżlazzjoni dwar l-aċċess reċiproku, (ii) tirrifjuta li tirrikonoxxi l-validità tal-leġiżlazzjoni adottata għal dan il-għan mis-Slovenja u (iii) billi timponi multi b’mod sistematiku, hija tipprekludi lis-sajjieda Sloveni milli jkollhom aċċess liberu għall-ibħra territorjali allokati lis- Slovenja bis-sentenza ta’ arbitraġġ tal-2017 u, a fortiori, għall-ibħra territorjali Kroati li jaqgħu fil-kamp ta’ applikazzjoni tal- leġiżlazzjoni dwar l-aċċess reċiproku.
                        
                     Ir-raba’ motiv:
               
                            
                        
                        
                           Il-Kroazja tikser ir-Regolament (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd u r-Regolament ta’ Implimentazzjoni tal- Kummissjoni (UE) Nru 404/2011 tat-8 ta’ April 2011. Mingħajr il-ftehim tas-Slovenja, dgħajjes tal-pulizija Kroati jakkumpanjaw sajjieda Kroati li jistadu fl-ibħra Sloveni, u b’hekk jimpedixxu lill-ispetturi tas-sajd Sloveni milli jeżerċitaw kontroll. Fl-istess ħin, l-awtoritajiet Kroati jimponu multi għal qsim illegali tal-fruntiera u sajd illegali fuq is-sajjieda Sloveni li jistadu fl-ibħra Sloveni li l-Kroazja qed tgħid li huma tagħha. Barra minn hekk, il-Kroazja ma tikkomunika lis-Slovenja ebda informazzjoni dwar l-attivitajiet ta’ dgħajjes Kroati fl-ibħra Sloveni, kif jirrikjedu ż-żewġ regolamenti msemmija iktar ’il fuq. Billi tagħmel dan, il-Kroazja timpedixxi lis-Slovenja milli teżerċita kontroll fuq l-ibħra li jaqgħu fis-sovranità u l- ġurisdizzjoni tagħha u ma tirrispettax il-kompetenzi esklużivi tas-Slovenja dwar l-ibħra territorjali tagħha bħala Stat kostali, u b’hekk, hija tikser ir-Regolament (KE) Nru 1224/2009 u r-Regolament (UE) Nru o 404/2011.
                        
                     Il-ħames motiv:
               
                            
                        
                        
                           Il-Kroazja kisret u għadha tikser ir-Regolament (UE) Nru 2016/399 tal-Parlament Ewropew u tal-Kunsill tad-9 ta’ Marzu 2016 dwar Kodiċi tal-Unjoni dwar ir-regoli li jirregolaw il-moviment ta’ persuni min-naħa għall-oħra tal-fruntiera (Kodiċi tal-Fruntieri ta’ Schengen). Il-Kroazja ma tirrikonoxxix il-fruntiera stabbilita mis-sentenza tal-arbitraġġ bħala fruntiera komuni mas-Slovenja, ma tikkooperax mas-Slovenja sabiex tissorvelja din il-‘fruntiera esterna’ u ma tistax tiżgura sorveljanza sodisfaċenti, u b’hekk tikser l-Artikoli 13 u 17 tar-Regolament, kif ukoll l-Artikolu 4, li jirrikjedi li l-fruntiera tkun iddeterminata skont id-dritt internazzjonali.
                        
                     Is-sitt motiv:
               
                            
                        
                        
                           Il-Kroazja kisret u għadha tikser id-Direttiva 2014/89/UE tal-Parlament Ewropew u tal-Kunsill tat-23 ta’ Lulju 2014 li tistabbilixxi qafas għall-ippjanar tal-ispazju marittimu li tapplika għall-‘ilmijiet tal-ibħra [ibħra territorjali]’ tal-Istati Membri, kif iddeterminati konformement mad-dispożizzjonijiet rilevanti tal-Konvenzjoni tan-Nazzjonijiet Uniti dwar il-Liġi tal- Baħar (UNCLOS) (Artikolu 2(4) tad-Direttiva). Il-Kroazja irrifjutat is-sentenza tal-arbitraġġ li ddeċidiet tali delimitazzjoni u, għall-kuntrarju, tinkludi l-ibħra territorjali Sloveni fl-ippjanar tagħha tal-ispazju marittimu u, konsegwentement, timpedixxi adattament għall-mapep tas-Slovenja u, b’hekk, tikser id-direttiva, b’mod partikolari l-Artikoli 8 u 11 ta’ din tal- aħħar.”